মঙ্গলবার বেলা ১২টা পর্যন্ত রেড রোড, ডাফরিন রোড, আকাশবাণী ভবন সংলগ্ন বিভিন্ন রাস্তায় যান চলাচল নিয়ন্ত্রিত থাকবে। বেলা ১২টার পর রেড রোড বন্ধ করে দেওয়া হবে। এজেসি বোস রোড-বিবাদী বাগ-স্ট্র্যান্ড রোড খোলা থাকবে। 
 নিজস্ব প্রতিবেদন: পুজো শেষেও ঠাকুর দেখা। কাল বিকেলে রেড রোডে পুজো কার্নিভ্যাল।  একে একে রাস্তার দুধারে জড়ো হচ্ছে প্রতিমা।আর মাত্র কয়েক ঘণ্টার অপেক্ষা।  দশমীর পরও এবছরের মতো শেষবার ঠাকুর দেখার আনন্দে বুঁদ বাঙালি। ৫ টা জায়েন্ট স্ক্রিনে দেখানো হবে। ৭৫টি প্রতিমা থাকছে এবারের কার্নিভ্যালে।  মঙ্গলবার বিকেল সাড়ে চারটেয় শুরু শারদোত্‍সবের ফাইনাল ল্যাপ। বরণ, সিঁদুর খেলার পর কৈলাসের পথে দুর্গার ছোট্ট স্টপ ওভার। এবার তৃতীয় বছরে পা দিল পুজো কার্নিভ্যাল।  মুখ্যমন্ত্রী এবং ভিভিআইপি-দের বসার জন্য রেড রোডের ধারে কাল্পনিক রাজবাড়ি, ঠাকুর দালানের আদলে তৈরি হয়েছে মূল মঞ্চ। দর্শকদের জন্য থাকছে জায়েন্ট স্ক্রিন। পার্ক স্ট্রিট যাওয়ার পথে ফোর্ট উইলিয়মের সাউথ গেট থেকে শুরু হবে শোভাযাত্রা। রেড রোড ধরে এগিয়ে নেতাজি মূর্তি, আকাশবাণী ভবনের পাশ দিয়ে প্রতিমা বাবুঘাটের দিকে চলে যাবে। মুখ্যমন্ত্রী এবং ভিভিআইপি-দের বসার জায়গা ছাড়াও সাধারণ দর্শকদের জন্য
থাকছে প্রায় পনেরো হাজার আসন। কার্নিভ্যালের জন্য একাধিক রাস্তায় যান চলাচল নিয়ন্ত্রণ করা হবে।  মঙ্গলবার বেলা ১২টা পর্যন্ত রেড রোড, ডাফরিন রোড, আকাশবাণী ভবন সংলগ্ন বিভিন্ন রাস্তায় যান চলাচল নিয়ন্ত্রিত থাকবে। বেলা ১২টার পর রেড রোড বন্ধ করে দেওয়া হবে। এজেসি বোস রোড-বিবাদী বাগ-স্ট্র্যান্ড রোড খোলা থাকবে।  রেড রোড চত্বরে  থাকছে ৬টি ওয়াচ টাওয়ার। গোটা রুটে থাকছে সিসিটিভি, থাকবে ড্রোনও। নিরাপত্তা রক্ষায় ১৫ জন এসিপি-সহ ৩০০০ পুলিসকর্মী মোতায়েন থাকবেন। পুজো কমিটিগুলিকে মঙ্গলবার বেলা দেড়টার মধ্যে প্রতিমা নিয়ে পৌঁছে যেতে নির্দেশ দেওয়া হয়েছে। শুধু শহরবাসীরা নন। গোটা বিশ্বকে তাক লাগিয়ে দিতে কার্নিভ্যাল মুডে এখন রেড রোড।